b'\n_START_ARTICLE_\nPseudococcidae\n_START_SECTION_\nUtseende\n_START_PARAGRAPH_\nForholdsvis store skjoldlus (hunnene gjerne 3\xe2\x80\x934 mm), kroppsformen er fortsatt gjenkjennelig som insekter, selv om antenner og bein sjelden er synlige ovenfra hos de voksne individene er de likevel velutviklede. Oversiden er dekket av hvit voks som ofte danner ullaktige tr\xc3\xa5der. P\xc3\xa5 sidene danner voksen gjerne stav-, pigg- eller h\xc3\xa5rlignende utskudd. Hannene er ganske sm\xc3\xa5 (ca. 1 mm) og har ett par runde vinger uten synlig \xc3\xa5renett.\n_START_SECTION_\nLevevis\n_START_PARAGRAPH_\nB\xc3\xa5de nymfer og voksne er bevegelige. Hunnene dekker b\xc3\xa5de seg selv og eggmassene de legger med store mengder fine, ull-aktige vokstr\xc3\xa5der. Hannene utvikler seg i sylindriske voksr\xc3\xb8r. Mange arter skiller ut store mengder honningdugg, dette kan bidra til skader p\xc3\xa5 planter ved at det gir grobunn for muggsopper._NEWLINE_Denne store familien finnes p\xc3\xa5 en rekke ulike planter, b\xc3\xa5de p\xc3\xa5 busker, tr\xc3\xa6r og urter, p\xc3\xa5 r\xc3\xb8tter, grener og blader.\n_START_SECTION_\nSkadedyr\n_START_PARAGRAPH_\nMange er betydelige skadedyr, b\xc3\xa5de ved at de svekker vertsplantene ved \xc3\xa5 suge plantesaft, og ved at de sprer virus og andre sykdomsfremkallende organismer. Dessuten kan de klissete honningduggen gj\xc3\xb8re planteprodukter lite attraktive, og gi grobunn for skadelige sopper._NEWLINE_I Norge er det registrert skader fra epleullskjoldlus p\xc3\xa5 epletr\xc3\xa6r, fra granullskjoldlus p\xc3\xa5 gran, og fra flere arter p\xc3\xa5 blomster dyrket i veksthus. Likevel skaper skjoldlusene sm\xc3\xa5 problemer hos oss sammenlignet med varmere str\xc3\xb8k der de er mye mer tallrike.\n_START_SECTION_\nUtbredelse\n_START_PARAGRAPH_\nPseudococcidae er for det meste utbredt i varme omr\xc3\xa5der og forekommer i Nord-Europa mest innend\xc3\xb8rs og i veksthus. Bare fire arter av de rundt 2200 kjente er funnet utend\xc3\xb8rs i Norge.'